Inicijativu „Pravo svakog djeteta na besplatan školski obrok“ pokrenule su četiri profesorice s Pravnog fakulteta Sveučilišta u Zagrebu, koje se bave područjem prava djece i ranjivih skupina društva. Ova neformalna inicijativa pokrenuta je temeljem stručnih znanja, suočavanjem sa slučajevima djece koja su, nažalost, ostala bez školskog obroka jer im roditelji nisu u mogućnosti platiti ga i očekivanim posljedicama COVID-19 krize na djecu i mlade.

Putem ove inicijative apelira se na Vladu RH da riješi pitanje školske prehrane na sustavan način za svu djecu osnovnoškolske dobi kroz osiguranje javnih sredstava kojima će se jednako, na načelu univerzalnosti, omogućiti besplatna školska prehrana svim učenicima u sustavu osnovnoškolskog obrazovanja.

Besplatan školski obrok nije pitanje samo suzbijanja siromaštva i odgovora na ekonomske posljedice COVID-19 krize, koja je ili će pogoditi mnoge obitelji s djecom, a posebno one ranjive obitelji, jednoroditeljske, one s većim brojem djece, u kojima su roditelj/i nezaposleni ili one lošijeg imovinskog statusa. Besplatan, kvalitetan školski obrok je i ulaganje u zdravlje djece i socijalizaciju. Školski obrok, osim na zdravlje, povoljno utječe na učenje, pamćenje i sposobnost koncentracije učenika, a onda i na uspjeh u školi. Školski obrok, kao i obiteljski obrok, predstavlja zajedničko okupljanje učenika oko stola, povezuje i zbližava učenike te predstavlja važan dio školske svakodnevice u kojem se uče i razvijaju socijalne vještine.

Za neku djecu u Hrvatskoj školski obrok je jedini kvalitetan obrok u danu. Prema podacima, svako četvrto dijete osnovnoškolske dobi u Hrvatskoj živi u riziku od siromaštva (Podaci Eurostata)!!!

Hrvatska nema ujednačen, koordiniran i kontinuiran sustav politike prema djeci, pa tako ni prema prehrani učenika u osnovnoj školi. Stoga smatramo da treba redefinirati sustav školske prehrane i kreirati novi sustav koji će biti jednako pristupačan i imati pozitivne ishode za svu djecu. Država je prepoznala važnost financiranja udžbenika za svu djecu, bez obzira na njihov materijalni status, što je iznimno važna i pozitivna mjera. Tim je pokazano razumijevanje prava svakog djeteta na jednak pristup obrazovanju. Jednako tako važno, ako ne i važnije, je prepoznati pravo svakog djeteta na jednak pristup školskoj prehrani u obveznom osnovnoškolskom sustavu.

Na potrebe djece treba odgovoriti „sada i ovdje“, bez čekanja. Djecu je važno staviti u fokus u sadašnjosti. Jer ako su djeca danas izložena bilo kakvom obliku deprivacije, a mi ne učinimo ništa ili činimo jako malo, postoji veliki rizik da će se deprivacija i poteškoće umnožiti i iskazivati u njihovoj odrasloj dobi. Stoga se trebamo odlučiti, jesu li nam djeca važna, je li nam održivi razvoj društva važan, hoćemo li kreirati uvjete u kojima naša djeca mogu razvijati svoje potencijale i doprinijeti osobnom i društvenom razvoju?

Jedan od načina je i osigurati svoj djeci u obveznom osnovnoškolskom obrazovanju kvalitetnu, zdravu i besplatnu školsku prehranu!

Više o inicijativi na FB „Pravo svakog djeteta na školski obrok“. Peticija: <https://www.change.org/p/vlada-rh-podr%C5%BEite-pravo-svakog-djeteta-na-%C5%A1kolsku-prehranu>

Doc.dr.sc. Marijana Kletečki Radović